OBH 7604/1996.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter
Az eljárás megindítása
A panaszos több helybeli lakossal együtt beadványt nyújtott be az Országgyűlési Biztos Hivatalához, amelyben azt sérelmezte, hogy a helyi polgármesteri hivatal nem tesz eleget a vízelvezetéssel kapcsolatos jogszabályi kötelezettségének. Ennek következtében a megemelkedett talajvíz jelentős károkat okoz ingatlanjaikban.
Az ügyben a Nagyvenyim község jegyzőjétől felvilágosítást kértem.
Az érintett alkotmányos jog
1949. évi XX. törvény a Magyar Köztársaság Alkotmánya 
"2. § (1) A Magyar Köztársaság független, demokratikus jogállam."
"57. § (5) A Magyar Köztársaságban a törvényekben meghatározottak szerint mindenki jogorvoslattal élhet az olyan bírói, államigazgatási vagy más hatósági döntés ellen, amely jogát vagy jogos érdekét sérti."
A megállapított tényállás
Nagyvenyim község határában a Nagyvenyim-Baracsi ér két partján a 028/8 és a 036/5 hrsz-ú ingatlanokon - a Közép-Dunántúli Vízügyi Igazgatóság által kiadott vízjogi létesítési engedély alapján - halastavak működnek. 1996 áprilisában 28 helyi lakos kérelemmel fordult a polgármesteri hivatalhoz, mert szerintük a talajvíz emelkedését az említett halastavak létesítése okozta.
A jegyző a kérelmet az I. fokú vízügyi hatósághoz továbbította, amely az ügyben 1996. május 10-én helyszíni szemlével egybekötött egyeztető tárgyalást tartott az érdekeltekkel. Ezt követően a vízügyi hatóság és érintett utcákban és néhány ingatlan pince szintjének ún. magassági meghatározását elvégezte, amelynek eredménye: a legmélyebben épült pince is 7 méterrel magasabban található, mint a tavak üzemvízszintje, vagyis a talajvízszint emelkedését nem a halastavak okozzák.
A község egészére 1990 végén elkészült vízrendezési terv alapján, az önkormányzat pénzügyi lehetőségeihez igazodva 1997-ben kerül sor a Hársfa, Holló, Bem és Táncsics utca vízelvezetési gondjainak megoldására.
Az érintetteket a fentiekről a polgármesteri hivatal tájékoztatta. Az engedélyezést ettől függetlenül felülvizsgálják.
A vizsgálat megállapításai
A helyi polgármesteri hivatal, illetve az I. fokú vízügyi hatóság eljárásával alkotmányos jogsérelmet nem idézett elő, ezért a panaszt az állampolgári jogok országgyűlési biztosáról szóló 1993. évi LIX. tv. 19. § (2) bekezdés alapján - mint alaptalant - elutasítom.
A helyi polgármesteri hivatal a talajvízszint emelkedésével kapcsolatos problémákkal rendszeresen foglalkozik, és pénzügyi lehetőségeinek függvényében a vízelvezetést meg kívánja oldani.
Az 1993. évi LIX. tv. 19. § (1) bekezdésére figyelemmel vizsgálat eredményéről a panaszost e jelentés egy példányának megküldésével értesítem.

Budapest, 1997. július 20.

Dr. Polt Péter